Document ID: 32000R1727

Κανονισμός (ΕΚ) αριθ. 1727/2000 του Συμβουλίου
της 31ης Ιουλίου 2000
περί θεσπίσεως ορισμένων παραχωρήσεων υπό τη μορφήν κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Ουγγαρία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η ευρωπαϊκή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου(1), προβλέπει περαιτέρω παραχωρήσεις για ορισμένα γεωργικά προϊόντα, καταγωγής Ουγγαρίας.
(2) Το πρωτόκολλο για την προσαρμογή των εμπορικών πτυχών της ευρωπαϊκής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα γεωργικών διαπραγματεύσεων του Γύρου της Ουρουγουάης, περιλαμβανομένης της βελτίωσης του ισχύοντος προτιμησιακού καθεστώτος, επέφερε βελτιώσεις των προτιμησιακών συμφωνιών(2) της ευρωπαϊκής συμφωνίας με την Ουγγαρία. Το Συμβούλιο ενέκρινε το προαναφερόμενο πρωτόκολλο εξ ονόματος της Κοινότητας, με την απόφαση 1999/67/ΕΚ του Συμβουλίου(3).
(3) Σύμφωνα με τις οδηγίες που εξέδωσε το Συμβούλιο στις 30 Μαρτίου 1999, η Επιτροπή και η Δημοκρατία της Ουγγαρίας ολοκλήρωσαν στις 14 Απριλίου 2000, τις διαπραγματεύσεις, για ένα νέο πρόσθετο πρωτόκολλο της ευρωπαϊκής συμφωνίας.
(4) Το νέο πρόσθετο πρωτόκολλο, το οποίο προβλέπει πρόσθετες γεωργικές παραχωρήσεις, βασίζεται στο άρθρο 20 παράγραφος 5 της ευρωπαϊκής συμφωνίας, όπου ορίζεται ότι η Κοινότητα και η Ουγγαρία εξετάζουν στο Συμβούλιο Σύνδεσης με μεθοδικότητα και αμοιβαιότητα, και για κάθε προϊόν ξεχωριστά, τις δυνατότητες αμοιβαίας χορήγησης περαιτέρω παραχωρήσεων.
(5) Η εσπευσμένη υλοποίηση των προσαρμογών αποτελεί ουσιαστικό μέρος των αποτελεσμάτων των διαπραγματεύσεων για τη σύναψη ενός νέου πρόσθετου πρωτοκόλλου της ευρωπαϊκής συμφωνίας με την Ουγγαρία.
(6) Ως εκ τούτου, ενδείκνυται να προβλεφθεί η προσαρμογή, ως αυτόνομου και μεταβατικού μέτρου, των γεωργικών παραχωρήσεων που προβλέπονται στην ευρωπαϊκή συμφωνία με την Ουγγαρία.
(7) Η Δημοκρατία της Ουγγαρίας θεσπίζει όλες τις αναγκαίες νομοθετικές διατάξεις, σε αυτόνομη και μεταβατική βάση, για να καταστεί δυνατή η ταχεία και ταυτόχρονη εφαρμογή της προσαρμογής των γεωργικών παραχωρήσεων της Δημοκρατίας της Ουγγαρίας που προβλέπονται στην ευρωπαϊκή συμφωνία.
(8) Τα αναγκαία μέτρα για την εφαρμογή του προϊόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4).
(9) Ο κανονισμός (ΕΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(5), κωδικοποιεί τους κανόνες διαχείρισης των δασμολογικών ποσοστώσεων που σχεδιάστηκαν για να χρησιμοποιούνται σύμφωνα με τη χρονολογική σειρά των ημερομηνιών που φέρουν οι τελωνειακές διασαφήσεις,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ρυθμίσεις για την εισαγωγή, στην Κοινότητα, που εφαρμόζονται σε ορισμένα γεωργικά προϊόντα, καταγωγής Ουγγαρίας, όπως εκτίθεται στα παραρτήματα Αα και Αβ του παρόντος κανονισμού, αντικαθιστούν εκείνες που εκτίθενται στο παράρτημα VIII της ευρωπαϊκής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου.
2. Με την έναρξη ισχύος του νέου πρόσθετου πρωτοκόλλου για την προσαρμογή της ευρωπαϊκής συμφωνίας η οποία αναφέρεται στην παράγραφο 1, οι προβλεπόμενες στο πρωτόκολλο αυτό παραχωρήσεις αντικαθιστούν τις αναφερόμενες στα παραρτήματα Αα και Αβ του παρόντος κανονισμού.
3. Η Επιτροπή θεσπίζει λεπτομερείς κανόνες για την εφαρμογή του παρόντος κανονισμού, σύμφωνα με τη διαδικασία που ορίζεται στο άρθρο 2 παράγραφος 2.
Άρθρο 2
1. Η Επιτροπή επικουρείται από την επιτροπή που συγκροτείται με το άρθρο 23 του κανονισμού (ΕΚ) αριθ. 1766/92 του Συμβουλίου, της 30ής Ιουνίου 1992, περί της κοινής οργανώσεως της αγοράς σιτηρών(6), ή, οσάκις ενδείκνυται, την επιτροπή που συγκροτείται με τις σχετικές διατάξεις άλλων κανονισμών περί κοινής οργανώσεως των αγορών γεωργικών προϊόντων, εφεξής αποκαλούμενη "επιτροπή".
2. Όταν γίνονται αναφορές στην παρούσα παράγραφο, εφαρμόζεται η διαδικασία που ορίζεται στα άρθρα 4 και 7 της απόφασης 1999/468/ΕΚ.
3. Η περίοδος που ορίζεται στο άρθρο 4 παράγραφος 3 της απόφασης 1999/468/ΕΚ καθορίζεται σε ένα μήνα.
4. Η επιτροπή θεσπίζει τον εσωτερικό της κανονισμό.
5. Η διαχείριση των δασμολογικών ποσοστώσεων με αύξοντα αριθμό άνω του 09.5100 γίνεται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
6. Οι ποσότητες των αγαθών που υπόκεινται σε δασμολογικές ποσοστώσεις και έχουν τεθεί σε ελεύθερη κυκλοφορία από 1ης Ιουλίου 2000 δυνάμει των παραχωρήσεων που προβλέπονται στο παράρτημα VIII της ευρωπαϊκής συμφωνίας σύμφωνα με τις διατάξεις του κανονισμού (ΕΚ) αριθ. 3066/95(7) πριν την έναρξη ισχύος του παρόντος κανονισμού, εκπίπτουν πλήρως από τις ποσότητες που προβλέπονται στο παράρτημα Αβ) του παρόντος κανονισμού, εκτός των ποσοτήτων για τις οποίες έχουν εκδοθεί άδειες εισαγωγής πριν από την 1η Ιουλίου 2000.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 2000.

Labels: 3
18
15
6